Klankgreep: Zuma se vrou is by Nkandla verkragJacob Zuma. Foto: GCIS President Jacob Zuma het Maandag aan verslaggewers in Johannesburg gesê een van sy vroue is al vantevore by Nkandla verkrag en daarom was die veiligheidsopgradering van R246 miljoen nodig. Zuma het gesê sy privaatwoning is ook twee keer tydens onluste afgebrand terwyl hy die LUR van ekonomiese sake en toerisme in KwaZulu-Natal was. Kriminele het ook ingebreek en een van sy vroue verkrag. Zuma meer as 20 minute lank oor die Nkandla-kwessie gepraat en beklemtoom hoe gevaarlik die gebied is. Hy het gesê dit is sy werk om die land te regeer, en nie om projekbestuur by ŉ konstruksiewerf te doen nie. City Press berig Zuma het tydens die geleentheid gesê dat nie die inter-ministeriële verslag óf die verslag van die Openbare Beskermer (OB) hom skuldig bevind het aan oortreding of korrupsie nie. Hy het gesê die Spesiale Ondersoekeenheid sal bepaal of die pryse vir die aanskaffing van dienste en produkte tydens die opgraderings onreëlmatig verhoog is en dat hy eers breedvoerig sal reageer sodra dié verslag afgehandel is. Hy het dit benadruk dat hy as president geregtig is op sekere voordele en vir veiligheid wat die regering aan hom moet bied, maar hou vol dat hy vir opgraderings aan Nkandla deur ŉ verband betaal het. “Dit is hoekom ek nie oor Nkandla bekommerd is nie. Dit is nie my probleem nie,” het hy gesê. Zuma sê niemand het tydens die ANC se verkiesingsveldtog met hom oor die Nkandla-kwessie gepraat nie. “Dit was net julle, die media, en opposisiepartye wat vrae oor Nkandla gevra het. Die mense wat Nkandla vir die verkiesing wou gebruik, sal nie regkom nie,” het hy gesê. Klankgreep: Primedia Broadcasting (EWN). Bronne: EWN, City Press